CELEX: C2007/069/58
Language: sk
Date: 2007-03-24 00:00:00
Title: Vec T-32/07: Žaloba podaná 7. februára 2007 – Slovensko/Komisia

24.3.2007   
            
            
               SK
            
            
               Úradný vestník Európskej únie
            
            
               C 69/29
            
         Žaloba podaná 7. februára 2007 – Slovensko/Komisia
   (Vec T-32/07)
   (2007/C 69/58)
   Jazyk konania: slovenčina
   Účastníci konania
   
      Žalobkyňa: Slovenská republika (v zastúpení: J.Čorba, splnomocnený zástupca)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               vyhlásiť napadnuté rozhodnutie za neplatné,
            
         
               —
            
            
               zachovať podľa článku 231 ods. 2 ES tie účinky napádaného rozhodnutia, na základe ktorých žalobkyňa rozhoduje o celkovom množstve kvót a ich pridelení individuálnym prevádzkovateľom na svojom území, a to v prípade, že sa Súd prvého stupňa neprikloní k názoru prezentovaného v bode 95 žaloby,
            
         
               —
            
            
               zaviazať žalovanú nahradiť trovy konania žalobkyne.
            
         Žalobné dôvody a hlavné tvrdenia
   Žalobkyňa napadá rozhodnutie Komisie z 29. novembra 2006, ktoré sa týka národného alokačného plánu prideľovania emisných kvót skleníkových plynov oznámeného Slovenskou republikou v súlade so smernicou Európskeho parlamentu a Rady 2003/87/ES (1). V zmysle sporného rozhodnutia sú určité aspekty národného alokačného plánu Slovenska nekompatibilné s prílohou III smernice 2003/87/ES.
   Žalobkyňa na odôvodnenie svojej žaloby uvádza, že Komisia porušila článok 9 ods. 3 v spojení s článkom 9 ods. 1 a článkom 11 ods. 2 smernice 2003/87/ES a zásadu legitimných očakávaní tým, že bez ohľadu na národný alokačný plán uplatnila v napadnutom rozhodnutí vlastný spôsob určenia maximálneho celkového priemerného ročného množstva emisných kvót, čím neoprávnene na seba prebrala úlohu, ktorú smernica zveruje členskému štátu.
   Okrem toho žalobkyňa tvrdí, že aj keby žalovaná bola oprávnená uplatniť vlastný spôsob určenia celkového množstva emisných kvót, tým, že nekonzultovala jeho uplatnenie pred vydaním napadnutého rozhodnutia so žalobkyňou, porušila zásadu lojálnej spolupráce inštitúcií Spoločenstva s orgánmi členských štátov.
   Navyše žalovaná porušila článok 9 ods. 3 v spojení s článkom 1 a článkom 9 ods. 1 a kritériami 1 až 4 prílohy III 2003/87/ES a všeobecnú právnu zásadu proporcionality tým, že ňou uplatnený postup určenia celkového množstva emisných kvót nezohľadňuje potrebu zvýšenia výroby elektrickej energie na území žalobkyne z uhlíkovo náročných zdrojov v dôsledku povinnosti uzavretia dvoch blokov jadrovej elektrárne v Jaslovských Bohuniciach.
   Nakoniec žalobkyňa uvádza, že došlo k porušeniu podstatnej procesnej náležitosti dostatočného odôvodnenia.
   
      (1)  Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, ktorou sa mení a dopĺňa smernica Rady 96/61/ES (Ú. v. EÚ L 275, s. 32; Mim. vyd. 15/007, s. 631).